長葛道中遇周原仲
作者：呂本中
朝代：宋

paragraphs: 羸馬衝寒驕不駛，積雪殘冰雜泥滓。
長葛縣中日落時，舉頭忽見周夫子。
下馬相看兩驚怪，各喜南歸此身在。
僧房夜語久不眠，更摩枵腹償詩債。
子行四方尚謀食，我亦年來倦行役。
櫪下驊騮世得知，海底珊瑚人未識。
長安公卿富貴客，誰能日在子思側。
洛陽年少未宜輕，看子重陳治安策。